SKRIFTLIG FORESPØRGSEL E-3456/00

af Cecilia Malmström (ELDR) til Kommissionen

(7. november 2000)

Om: Regulering af tandamalgam

Miljø- og folkesundhedsspørgsmål har de seneste år fået en stadig mere fremtrædende rolle i EU's konkrete lovgivning. På Det Europæiske Råds møde i Cardiff i juni 1998 blev der desuden truffet en beslutning om at intensivere arbejdet med at integrere miljø og bæredygtig udvikling i alle EU's aktivitetsområder. Kommissionens planer om i indeværende år at forelægge et forslag til en kemikaliestrategi skal ses i lyset af denne udvikling.

Vil Kommissionens arbejde på dette område også omfatte et forslag til fællesskabsregulering af anvendelsen af tandamalgam?

Eller mener Kommissionen, at spørgsmålet om kviksølv i almindelighed, og navnlig spørgsmålet om tandamalgam, bør behandles på nationalt plan, der dermed giver medlemsstaterne mulighed for at anmelde nationale forbud til Kommissionen?

Svar afgivet på Kommissionens vegne af Erkki Liikanen

(9. januar 2001)

Fællesskabet har allerede gennem længere tid beskæftiget sig med spørgsmålet om kviksølvholdige produkter med henblik på at mindske den risiko, der er forbundet med anvendelsen af kviksølv, for menneskers sundhed og miljøet. Der er vedtaget en række direktiver om kviksølvholdige produkter(1). Lovgivningen om kviksølv revideres løbende for at tage hensyn til mulige, endnu ikke-omfattede risici i lyset af nye data. I det nylige forslag til direktiv om begrænsning af anvendelsen af visse farlige stoffer i elektrisk og elektronisk udstyr (KOM(2000) 347 endelig af 13. juni 2000) påtænkes en udfasning af anvendelsen af kviksølv i elektrisk og elektronisk udstyr med få undtagelser.

1. Det særlige spørgsmål om amalgamaffald fra tandpleje behandles i beslutning 2000/532/EF om afløsning af beslutning 94/3/EF om udarbejdelse af en liste over affald i henhold til artikel 1, litra a), i Rådets direktiv 75/442/EØF om affald og af Rådets beslutning 94/904/EF om udarbejdelse af en liste over farligt affald i henhold til artikel 1, stk. 4, i Rådets direktiv 91/689/EØF om farligt affald. En af positionerne på listen i denne beslutning er amalgamaffald fra tandpleje, der betragtes som farligt affald, og som derfor skal opfylde bestemmelserne i direktiv 91/689/EØF om farligt affald. Det er således muligt at mindske udledningen af kviksølv i miljøet ved at undgå, at dette affald udledes gennem klinikkers og laboratoriers kloaksystemer.

2. Hvad angår anvendelsen af tandamalgam følger Kommissionen i nært samarbejde med medlemsstaterne og andre berørte parter nøje med i udviklingen inden for materialer til erstatning for kviksølv i tandamalgam og disses virkninger på sundheden.

3. Hvis medlemsstaterne ønsker at indføre strengere regler vedrørende kviksølv på et område, der er omfattet af fællesskabslovgivning baseret på traktatens artikel 95, kan de kun gøre det under overholdelse af de særlige betingelser og krav om

meddelelse til Kommissionen, der er fastsat i denne artikel. På ikke-harmoniserede områder eller på områder, der er omfattet af fællesskabsforanstaltninger baseret på traktatens artikel 175, skal de påtænkte foranstaltninger meddeles efter bestemmelserne i direktiv 98/34 af 22. juni 1998, for så vidt der er tale om tekniske forskrifter i dette direktivs forstand.

(1) Direktiv 91/157/EØF fra Rådet af 18. marts 1991 om batterier og akkumulatorer, der indeholder farlige stoffer, ændret ved Direktiv 98/101/EF, der indeholder et forbud mod kviksølv i batterier; Direktiv 82/176/EØF fra Rådet af 22. marts 1982 om grænseværdier og kvalitetsmålsætninger for udledninger af kviksølv fra elektrolyse af alkaliske klorider; Direktiv 89/677/EØF fra Rådet af 21. december 1989 om ottende ændring af direktiv 76/769/EØF om indbyrdes tilnærmelse af medlemsstaternes administrativt eller ved lov fastsatte bestemmelser om begrænsning af markedsføring og anvendelse af visse farlige stoffer og præparater; Direktiv 2000/53/EF fra Europa-Parlamentet og Rådet af 18. september 2000 om udrangerede køretøjer og direktiv 94/62/EF om emballage og emballageaffald.